b'\n_START_ARTICLE_\nLygioji keramika\n_START_PARAGRAPH_\nLygioji keramika \xe2\x80\x93 lipdyta lygiu pavir\xc5\xa1iumi keramika i\xc5\xa1 molio su gr\xc5\xabsto granito ar sm\xc4\x97lio priemai\xc5\xa1omis. Ind\xc5\xb3 pavir\xc5\xa1ius gali b\xc5\xabti \xc5\xa1iurk\xc5\xa1tus, i\xc5\xa1lygintas ar nugludintas.\n_START_SECTION_\nKult\xc5\xabros\n_START_PARAGRAPH_\nLygioji keramika b\xc5\xabdinga \xc4\xaf rytus nuo dab. Lietuvos esan\xc4\x8dioms balt\xc5\xb3 kult\xc5\xabroms \xe2\x80\x93 Dniepro-Dauguvos kult\xc5\xabrai, Bancerovo\xe2\x80\x93Tu\xc5\xa1emlios kult\xc5\xabrai ir ankstyv\xc5\xb3j\xc5\xb3 slav\xc5\xb3 Prahos kult\xc5\xabrai._NEWLINE_Lietuvoje lygioji keramika prad\xc4\x97ta naudoti neolite, paplito nuo m. e. I t\xc5\xabkstantme\xc4\x8dio vidurio. Br\xc5\xabk\xc5\xa1niuotosios keramikos kult\xc5\xabros laikotarpio gyvenviet\xc4\x97se lygiosios keramikos randama nedaug, tik keli procentai visos randamos keramikos. Daugiau jos aptinkama nuo II a. \xe2\x80\x93 III a. plintant grubl\xc4\x97tajai keramikai._NEWLINE_Lygioji keramika \xe2\x80\x93 da\xc5\xbeniausiai lipdyti \xc4\xafvairaus dyd\xc5\xbeio \xc5\xbeemais kakleliais ma\xc5\xbeai profiliuoti ar kibiro pavidalo puodai platesne u\xc5\xbe dugn\xc4\x85 anga, kartais vir\xc5\xa1utin\xc4\x97je dalyje puo\xc5\xa1ti duobu\xc4\x8di\xc5\xb3 eil\xc4\x97mis, gnaibymu. Lygioji keramika da\xc5\xbeniausiai aptinkama Ryt\xc5\xb3 Lietuvos pilkapi\xc5\xb3 kult\xc5\xabros paminkluose \xe2\x80\x93 vyrauja neauk\xc5\xa1ti duben\xc4\x97liai, puodyn\xc4\x97s._NEWLINE_Tam tikr\xc4\x85 grup\xc4\x99 sudaro juodu ar rudu gludintu pavir\xc5\xa1iumi lipdyta keramika, kuri Lietuvoje atsirado I t\xc5\xabkstantmetyje pr. m. e. , pla\xc4\x8diau paplito nuo III a. \xe2\x80\x93 V a. m. e.'